Jhb-buurte al dae in donker ná storms(Foto: Johannesburg Roads Agency, Facebook) Verskeie woonbuurte in Johannesburg sit al dae lank sonder krag nadat wydverspreide donderstorms vandeesweek grootskaalse verwoesting aan die stad se kraginfrastruktuur aangerig het. Hoewel City Power, Johannesburg se kragverskaffer, spook om die nodige herstelwerk te doen, het hy inwoners verseker dat hy deurlopend werk om almal se kragtoevoer te herstel. “Die onlangse storms en swaar reën, asook fase 5- en 6-beurtkrag wat onlangs ingestel is, het die situasie beduidend versleg,” sê Isaac Mangena, woordvoerder van City Power. Volgens Mangena is City Power vanoggend begroet met 4 700 oproepe oor kragonderbrekings oor die hele Johannesburg heen. Roodepoort en Hurtshill is van die gebiede wat egter die meeste sukkel met kragonderbrekings ná die storms. “Byna die helfte van al die oproepe wat ontvang is, is vanuit Roodepoort. Die oproepe hou verband met ŉ substasie in Roodetown wat buite werking is nadat twee kabels onklaar geraak het,” sê hy. “Die onklaarrakings hier raak nou die kragtoevoer na die Westgate-, Pennystraat-, Strydom-, Reiger-, Oranje- en Reefhaven-satellietsubstasie.” Mangena voer aan dat die fout egter reeds opgespoor is en dat spanne besig is met herstelwerk. “Sodra herstelwerk aan die Roodetown-substasie voltooi is, sal die res van die substasies ook weer in werking tree.” Die inwoners van Roodepoort het egter Sondag die strate ingevaar in protes teen die voortslepende kragonderbrekings. Sommige inwoners het selfs brandende bande gebruik om paaie te versper. Tshifularo Mashava, uitvoerende hoof van City Power, het by ŉ perskonferensie ŉ beroep op lede van die publiek gedoen om “nie geweld te gebruik in hierdie moeilike tyd nie”. #Roodepoort #Tshepisong Tshepisong has lost power after lines have blown down after heavy rains. Eskom team is en- route to site to asses the lines and being with restorations.^TM pic.twitter.com/nsr5JVyS5Z — @CityPowerJhb (@CityPowerJhb) December 10, 2022 Nie net storms se skuld Volgens Mangena is ander substasies in die stad ook buite werking weens kabels wat onklaar geraak het weens gepoogde kabeldiefstal. Die Pennyville-substasie het Sondag onklaar geraak nadat daar glo probeer is om kabels by die substasie te buit. Kontrakteurs is egter reeds ontbied om herstelwerk te doen. ŉ Substasie in Alexandra het ook onklaar geraak nadat daar glo vandalisme op die perseel was. “ŉ Span is tans besig om die transformator by die substasie te herstel nadat ŉ onbekende persoon na die transformator geskiet en dit beskadig het,” sê hy. Mashava het op haar beurt gesê dat City Power tans sowat twee minisubstasies per dag weens diefstal en vandalisme verloor. “City Power sal egter steeds onverpoos voortgaan om kragtoevoer aan al ons inwoners te herstel,” het sy beloof.